पाकिस्तान में तीसरा सबसे बड़ा नागरिक सम्मान पाने वाले सबसे युवा व्यक्ति बने बाबर
Pakistan's Highest Civilian Award; PAK Captain Babar Azam Sitara-e-imtiaz Award पाकिस्तान क्रिकेट टीम के कप्तान बाबर आजम को देश का तीसरा सबसे बड़ा नागरिक सम्मान सितारा-ए-इम्तियाज मिला। यह अवार्ड उन्हें 23 मार्च को पाकिस्तान डे के दिन मिला।
पाकिस्तान क्रिकेट टीम के कप्तान बाबर आजम को देश का तीसरा सबसे बड़ा नागरिक सम्मान सितारा-ए-इम्तियाज मिला। यह अवॉर्ड उन्हें 23 मार्च को पाकिस्तान डे के दिन मिला। बाबर से पहले 31 की उम्र में साल 2018 में यह सम्मान पाकिस्तान के पूर्व कप्तान सरफराज अहमद को मिला था।
इस बीच, पाकिस्तान की पूर्व महिला कप्तान बिस्माह मारूफ को चौथे सबसे बड़े सम्मान तमगा-ए-इम्तियाज से सम्मानित किया गया है। पाकिस्तान के पूर्व ब्लाइंड क्रिकेटर मसूद जान को प्राइड ऑफ परफॉरमेंस अवॉर्ड मिला।
बाबर आजम ने सोशल मीडिया पर खुशी जाहिर की 
बाबर आजम ने सम्मान पाने के बाद सोशल मीडिया पर पोस्ट किया। उन्होंने मेडल के साथ अपनी फोटो शेयर की और लिखा - मेरे माता और पिता की मौजूदगी में सितारा-ए-इम्तियाज प्राप्त करना मेरे लिए बहुत सम्मान की बात है। यह अवॉर्ड मेरे माता-पिता, प्रशंसकों और पाकिस्तान के लोगों के लिए है।
कई क्रिकेटर्स को मिल चुका है यह अवॉर्ड 
पाकिस्तान सरकार ने 14 अगस्त यानी स्वतंत्रता दिवस के दिन बाबर को सितारा-ए-इम्तियाज से सम्मानित करने की घोषणा की गई थी। वह कई पूर्व क्रिकेटरों में शामिल हो गए जिन्हें यह पुरस्कार दिया गया। इसमें जावेद मियांदाद, इंजमाम-उल-हक, मोहम्मद यूसुफ, यूनिस खान, शाहिद अफरीदी, सईद अजमल और मिस्बाह-उल-हक शामिल हैं।
बिस्माह मारूफ तमगा-ए-इम्तियाज से सम्मानित होने वाली दूसरी महिला क्रिकेटर
बिस्माह मारूफ तमगा-ए-इम्तियाज से सम्मानित होने वाली दूसरी महिला क्रिकेटर बन गई हैं। इससे पहले पाकिस्तान की पूर्व क्रिकेटर और कप्तान सना मीर ने यह अवॉर्ड जीता था। 31 साल की मारूफ ने अपने पिता को अवॉर्ड समर्पित किया।
मारूफ ने 2013 में पाकिस्तान महिला क्रिकेट टीम की कप्तानी संभाली थी। 2020 तक उन्होंने टीम की कप्तानी की। इसके बाद उन्होंने अपनी बेटी को जन्म देने के लिए क्रिकेट से ब्रेक लिया।